**Аяз Гыйләҗевның “Тәрәзәләр”әсәрләрен өйрәнгәндә критик фикерләү технологиясе ысулларын куллану**

*(Мастер-класс)*

**Гөлнара Һадиуллина,**

*Сарман районы Сарман гимназиясенең I квалификация категориялебашлангыч сыйныфлар укытучысы*

Дәрестә критик фикерләү ысулларын куллану балаларның фикерләү сәләтен үстерә, мөстәкыйльлек тәрбияли, иң мөһиме –бала дөрес сорау куярга һәм аңа җавап бирергә өйрәнә. Галимҗан Ибраһимовның мондый юллары бар:“Күп белдерүгә караганда, аз белдереп, эзләнү орлыгы салу һәм эзләгәнен үзе табарга юллар күрсәтү– мөгаллим бирә торган хезмәтләрнең иң кадерлесе, иң зурысыдыр”.Чынлап та,хәзерге заман таләбе –шундый.Без, укытучылар, баланы дәрестә мөстәкыйль рәвештә белем алырга һәм бу белемнәрне үзенең тормышында куллана белергә өйрәтергә тиеш. Дәрес балага ниндидер яңалык алып килергә тиеш. Ул мәктәпкә шатланып, теләп килерлек булсын.Моны бары тик яңача фикерләүгә омтылган укытучы гына булдыра ала,минемчә.Без һәрвакыт эзләнергә,заман белән бергә барырга тиеш.

Әдәби уку дәресләрендә, теге яисә бу авторның әсәрләрен тирәнрәк кабул итү өчен, критик фикерләү технологиясенең “Алты эшләпә”ысулын кулланырга була.Бүген без әлеге ысул белән Аяз Гыйләҗевның “Тәрәзәләр”әсәренә анализ ясарбыз.Мин үзем башлангыч сыйныфларда “Тәрәзәләр” повестын класстан тыш уку өчен яисә һөнәрләр турындагы сыйныф сәгатьләренә методик кулланма итеп алам.Төрле һөнәр ияләре,аларның әһәмияте турында сөйләшкәндә ул менә дигән ярдәмлек!

“Алты эшләпә” ысулын Британия психологы Эдвард де Боно уйлап тапкан.Бу ысул ярдәмендә фикерләүнең алты төрен күрсәтергә була. Критик фикерләүнең бу ысулы белән танышкач та,мин иң беренче эш итеп,төсле кәгазьләрдән алты төрле эшләпә ясадым:ак,кара,сары,яшел,кызыл,зәңгәр.Чөнки кечкенә яшьтәге мәктәп баласы өчен бар әйберне дә тотып карау мөһим.Алар үзләре дә сизмәстән,укылган әсәргә уен формасында гына тирәнтен анализ ясыйлар.

Башта укучыларны төркемнәргә бүләм.Гадәттә,дүртәр кешелек алты төркем була.Аларның һәрберсенә төрле төстәге эшләпә бирәм .Нинди төстәге эшләпә алуга карап, укучылар төркемнәрдә укылган әсәр буенча геройларга,вакыйгаларга карата үз фикерләрен белдерәләр, нәтиҗәләр чыгаралар.Төркемнән бер кеше барысы исеменнән чыгыш ясый.Эшләпәләр түбәндәге мәгънәгә ия:

**Ак эшләпә***.* Укучы бары тик фактлар белән генә эшли.

**Сары эшләпә***.* Бары тик уңай фикерләр генә әйтелә.

**Кара эшләпә***.* Бу эшләпәне алган төркем нәкъ киресен, ягъни вакыйгаларның тискәре якларын гына сөйлиләр.

**Кызыл эшләпә***.* Бу эшләпә эмоциональ фикерләүне таләп итә.

**Яшел эшләпә.** Бу эшләпәне алган төркем башкалардан иҗади булуы белән аерылып торырга тиеш.

**Зәңгәр эшләпә***.* Ул дәрескә йомгак ясарга ярдәм итә. Гомуми нәтиҗәләр чыгарыла. Бу эшләпә “хуҗалары” башкаларның фикерләрен игътибар белән тыңларга тиешләр, чөнки алар алдында иң җаваплы бурыч – барлык төркемнәрнең җавапларын берләштереп, нәтиҗә чыгару тора.

|  |
| --- |
|  |

Хисләр

6 эшләпә

Иҗади эш

Нәтиҗә

Уңай яклар

Тискәре яклар

Фактлар

Бу ысулның асылын аңлау өчен,А.Гыйлаҗевның “Тәрәзәләр” әсәрен искә төшерик һәм аның буенча фикер алышыйк.

**Ак эшләпә**. Әсәрдәге вакыйгаларны санап чыга: Һади күршеләренең тәрәзәләрен вата,пыялачы абый килеп аларга тәрәзә куя,Фәхриев абыйны хастаханәдән эзләп таба.

**Кара эшләпә**гә сорау: Һади нинди начарлыклар эшли?*(Тәрәзә вата,кеше таягын урлый,күлмәк сәдәфен төшереп калдыра.)*

**Сары эшләпә**: Һадиның уңай яклары?*(Тырыш,эзләнүчән,күзәтүчән,әнисенә ярдәм итү теләге белән яши,куйган максатына ирешү өчен кулыннан килгәннең барысын да эшли.)*

**Кызыл эшләпә**: Һадига карата сездә нинди хисләр туды?*(Безгә ул кызганыч булды,чөнки ул ятим.Ә инде үсеп оста пыялачы булып җитешкәч,без аның өчен горурландык.)*

**Яшел эшләпә**: әгәр дә Һади күрше хатынның тәрәзәсен ватмаган булса,нәрсә булыр иде?*(Һадиның киләчәк тормышы бөтенләй башка һөнәр белән бәйле булыр иде, “Тәрәзәләр “әсәре булмас иде.)*

**Зәңгәр эшләпә:** барысын да тыңлый, бәяли, әсәр буенча нәтиҗә ясый:авыр тормыш юлы үткән Һади оста пыялачы булып өлгерә,чиста күңелле,тырыш егет булып үсә.Тормыш авырлыклары аңа киләчәк һөнәрен сайларга ярдәм итә.

Шулай итеп, “Алты эшләпә” балаларны билгеле бер юнәлештә уйларга, фикер йөртергә ярдәм итә.Әсәрне анализлау балаларга кызыклы була.Дәрес саен эшләпәләр алышынып торырга тиеш.Бер үк төркем төрле эшләпә киеп фикер йөртә белергә тиеш.

Чыгышымны тәмамлап, шуны әйтер идем: әгәр дә укытучы дәрестә инновацион технология элементларыннан дөрес файдалана белсә,балаларны яратса,үз фәнен яхшы белсә,ул,һичшиксез, эшендә уңышка ирешәчәк.